ถือ THRE อัพไซด์จำกัด คาดปันผล 2%พื้นฐานบวกสะท้อนในราคาหุ้นไปมาก
บล.เอเซีย พลัส ระบุว่า ภาพรวมธุรกิจในไตรมาส 1/58 ของ THRE เต็มไปด้วยสัญญาณบวกหลังหมดภาระน้ำท่วม CAR เพิ่มเป็น 305% รอปรับอันดับเครดิตไปที่ A เพื่อบุกการเติบโตเต็มที่ และแนวโน้มการล้างขาดทุนสะสมทั้งจำนวนใน 2/58 เพื่อกลับมาจ่ายปันผล แต่ก็ได้สะท้อนในราคาหุ้นไปมากแล้ว
18 พ.ค. 2558

บล.เอเซีย พลัส ระบุในบทวิเคราะห์ (18 พ.ค.) ว่า บริษัท ไทยรับประกันภัยต่อ จำกัด (มหาชน) หรือ THRE ประกาศกำไรสุทธิไตรมาส 1/58 เท่ากับ 2.26 พันล้านบาท พลิกกลับมาเติบโตอย่างมีนัยสำคัญ จากที่ขาดทุน 298 ล้านบาทในไตรมาส 4/57
ฝ่ายวิจัยปรับเพิ่มประมาณการผลการดำเนินงานปี 2558 ถึง 288.8% เพื่อสะท้อนการบันทึกกำไรและการปรับมูลค่าเงินลงทุนของ THREL เป็นราคายุติธรรมในไตรมาส 1/58 แต่ได้ปรับลดคาดการณ์กำไรจากการดำเนินงานปี 2558-59 ลง 16.2% และ 8.9% จากเดิม เพื่อสะท้อนการปรับลดสมมติฐานการเติบโตของเบี้ยประกันภัยรับต่อที่ประเมินไว้ดีเกินไป โดยได้ตัดลดเบี้ยประกันภัยรับต่อของธุรกิจประกันชีวิตออกไป
นอกจากนี้ ยังได้ปรับเพิ่มสมมติฐาน loss ratio และ combined ratio ที่ประเมินไว้ต่ำเกินไป เนื่องจากไม่รวมธุรกิจประกันชีวิต ซึ่งมี combined ratio ต่ำกว่าธุรกิจประกันวินาศภัย ทั้งนี้แม้จะปรับเพิ่มสมมติฐานส่วนแบ่งกำไรจากบริษัทร่วม THREL และรายได้จากการลงทุนสุทธิเพิ่มขึ้น แต่ไม่สามารถหักล้างผลกระทบข้างต้นได้ จึงทำให้คาดการณ์กำไรจากการดำเนินงานปี 2558-59 ลดลงจากเดิม
ทั้งนี้ แนะนำถือ ภายหลังปรับประมาณการ Fair value ปี 2558 เพิ่มขึ้นเล็กน้อยมาที่ 3.50 บาท จากเดิม 3.45 บาท อิงวิธี appraisal value (ประกอบด้วยมูลค่ากิจการของ THRE เท่ากับ 3.09 บาท และ THREL เท่ากับ 0.41 บาท/หุ้น) ยังเห็น upside ที่ค่อนข้างจำกัด ขณะที่คาดการณ์เงินปันผลที่จะกลับมาจ่ายครั้งแรกเฉลี่ยเพียง 2% p.a.